มิลาน

| มิลาน Milano (อิตาลี) |
| --- | --- |
เทศบาล
Comune di Milano เทศบาลมิลาน
ตามเข็มจากบน: ปอร์ตานูโอวา, ปราสาทสฟอร์ซา, ลาสกาลา, กัลเลรีอาวิตโตรีโยเอมานูเอเลเซคอนโด, สถานีรถไฟกลางมิลาน, ประตูสันติ และอาสนวิหารมิลาน
   ธง ตราอาร์ม
มิลานที่ตั้งของมิลานในประเทศอิตาลี
พิกัด:  45°28′01″N 09°11′24″E﻿ / ﻿45.46694°N 9.19000°E﻿ / 45.46694; 9.19000
ประเทศ:  อิตาลี
แคว้น: ลอมบาร์เดีย
เขตมหานคร: มิลาน (MI)
การปกครอง
 • องค์กร: สภาเทศบาล
พื้นที่
 • เทศบาล: 181.76 ตร.กม. (70.18 ตร.ไมล์)
ความสูง: 120 เมตร (390 ฟุต)
ประชากร (31 ธ.ค. 2018)
 • เทศบาล: 1,395,274 คน
 • ความหนาแน่น: 7,700 คน/ตร.กม. (20,000 คน/ตร.ไมล์)
 • รวมปริมณฑล: 4,336,121 คน
เดมะนิม: Milanese Meneghino
รหัสพื้นที่: 0039 02
เว็บไซต์: www.comune.milano.it
มิลาน (อังกฤษ: Milan) หรือ มีลาโน (อิตาลี: Milano) เป็นเมืองเอกของแคว้นลอมบาร์เดีย ประเทศอิตาลี ถือเป็นนครที่ใหญ่เป็นอันดับสองของประเทศรองจากกรุงโรม และเป็นเมืองที่ขนาดใหญ่ที่สุดในอิตาลีในแง่จำนวนประชากรในเมือง ตัวเมืองมิลานมีประชากรราว 1.4 ล้านคน ขณะที่ทั้งเขตเทศมณฑลจะมีประชากร 3.23 ล้านคน นครมิลานและปริมณฑลมีประชากรรวมกว่า 8.2 ล้านคน นอกจากนี้ เขตเมืองของมิลานยังมีประชากรมากเป็นอันดับ 4 ในสหภาพยุโรปด้วยจำนวน 6.17 ล้านคน และอ้างอิงจากรายงานฐานข้อมูลระดับชาติ ประชากรภายในเขตมหานครมิลานที่อาศัยอยู่ลึกเข้าไปในตัวเมืองอยู่ระหว่าง 7.5 ล้านถึง 8.2 ล้านคน ทำให้เมืองนี้เป็นเขตมหานครที่ใหญ่ที่สุดในอิตาลี และเป็นหนึ่งในเขตเมืองที่ใหญ่ที่สุดในสหภาพยุโรป มิลานมีบทบาทสำคัญในฐานะเมืองหลวงทางเศรษฐกิจของอิตาลี ซึ่งเป็นหนึ่งในเมืองสำคัฐทางเศรษฐกิจของยุโรป และเป็นศูนย์กลางทางการเงินระดับโลก
ประวัติศาสตร์ของมิลานเริ่มต้นขึ้นเมื่อ 590 ปีก่อนคริสตกาล ในชื่อ Medhelanon ชาวเคลต์เป็นชนยุโรปกลุ่มแรกที่เข้ามาตั้งรกรากบริเวณนี้ ก่อนจะถูกยึดครองโดยชาวโรมันในช่วง 222 ปีก่อนคริสตกาล และมีการเปลี่ยนชื่อเป็น Mediolanum เมืองนี้มีบทบาทสำคัญในการเป็นศูนย์กลางทางการปกครองตั้งแต่ปลายสมัยโบราณ โดยทำหน้าที่เป็นเมืองหลวงของจักรวรรดิโรมันตะวันตก นับตั้งแต่ศตวรรษที่ 12 จนถึงศตวรรษที่ 16 มิลานเป็นหนึ่งในเมืองที่ใหญ่ที่สุดในยุโรปและเป็นศูนย์กลางการค้าและการพาณิชย์ที่สำคัญ ในฐานะเมืองหลวงของดัชชีแห่งมิลาน หนึ่งในศูนย์กลางทางการเมือง ศิลปะ และแฟชั่นที่ยิ่งใหญ่ที่สุดในสมัยฟื้นฟูศิลปวิทยา ในเวลาต่อมา เมืองได้กลายเป็นหนึ่งในศูนย์กลางของยุคแห่งแสงสว่างในช่วงสมัยใหม่ตอนต้น และกลายเป็นเมืองที่มีการขยับขยายอย่างรวดเร็วและมีบทบาทในยุคการฟื้นฟูครั้งแรก จนกระทั่งกลายเป็นส่วนหนึ่งของราชอาณาจักรอิตาลีที่มีความเป็นเอกภาพ นับตั้งแต่ศตวรรษที่ 20 มิลานกลายเป็นเมืองหลวงทางอุตสาหกรรมและการเงินของอิตาลี
มิลานเคยเป็นเมืองหลวงของจักรวรรดิโรมันตะวันตก, แกรนด์ดัชชีมิลาน และราชอาณาจักรลอมบาร์เดีย-เวนิส  มิลานได้รับการยอมรับเป็นหนึ่งในเมืองอัลฟาหรือเมืองระดับโลก มีจุดเด่นในการเป็นผู้นำทางศิลปะ, วิทยาศาสตร์, การค้า, สถาปัตยกรรม, การออกแบบ, การศึกษา, แฟชั่น, ความบันเทิง, การแพทย์, การสื่อสาร, การบริการ, วิจัยและนวัตกรรม และการท่องเที่ยวชั้นนำของโลก เขตธุรกิจในนครมิลานเป็นที่ตั้งของอาคารตลาดหลักทรัพย์อิตาลี และเป็นที่ตั้งของสำนักงานใหญ่ธนาคารและบริษัทข้ามชาติยักษ์ใหญ่หลายแห่ง มิลานเป็นเมืองที่มีความมั่งคั่งสูงสุดในอิตาลีวัดตามผลิตภัณฑ์มวลรวม ภาคเศรษฐกิจของนครมิลานมีขนาดใหญ่เป็นอันดับสองของสหภาพยุโรปรองจากกรุงปารีส นับเป็นเมืองที่ไม่ใช่เมืองหลวงที่มีความมั่งคั่งมากที่สุดในทวีปยุโรป
มิลานและตูรินมักถูกมองว่าเป็นเมืองที่อยู่ในส่วนใต้สุดตามเส้นทาง Blue Banana หรือเส้นทางการพัฒนาเมืองแบบกระจัดกระจายซึ่งขยายตัวไปทั่วภูมิภาคยุโรปกลาง และเป็นหนึ่งในสี่เมืองหลักของ Four Motors for Europe เครือข่ายข้ามชาติระหว่างภูมิภาคซึ่งมุ่งเน้นการพัฒนาอุตสาหกรรมและการวิจัยในยุโรป มิลานเป็นจุดหมายปลายทางการท่องเที่ยวระดับนานาชาติที่สำคัญ มักติดอันโลกในแง่เมืองที่มีจำนวนผู้เข้าชมมากที่สุดในโลก โดยเป็นอันดับ 2 ในอิตาลีรองจากโรม อันดับ 5 ในยุโรป และอันดับ 16 ของโลก มิลานยังเป็นศูนย์กลางทางวัฒนธรรมที่สำคัญของยุโรป โดยมีจำนวนมีพิพิธภัณฑ์และหอศิลป์ที่รวบรวมผลงานชิ้นเอกมากมาย เช่น จิตรกรรมของเลโอนาร์โด ดา วินชี นอกจากนี้ ยังเป็นที่ตั้งของสถาบันการศึกษาและมหาวิทยาลัยจำนวนมาก โดยจำนวนนักศึกษาที่ลงทะเบียนเรียนทั้งหมดคิดเป็น 11% ของนักศึกษาทั้งประเทศ ท่าอากาศยานมิลานมัลเปนซาเป็นหนึ่งในท่าอากาศยานที่พลุกพล่านที่สุดในทวีปยุโรป
มิลานได้รับการยอมรับให้เป็นหนึ่งในสี่เมืองหลวงด้านแฟชั่นของโลก เป็นที่ตั้งของสำนักงานใหญ่แบรนด์แฟชั่นระดับโลกมากมาย อาทิ อาร์มานี, ปราดา, เวอร์ซาเช, วาเลนตีโต, โลโร เปียนา และแอร์เมเนกิลโด เซนญา มิลานยังได้รับผลพลอยได้จากการจัดงานนิทรรศการนานาชาติบ่อยครั้งในแต่ละปี งานที่ใหญ่ที่สุดของแต่ละปีคือมิลานแฟชั่นวีค และมิลานเฟอร์นิเจอร์แฟร์ สองงานนี้ถือเป็นงานแสดงสินค้าที่ใหญ่ที่สุดของโลกในแง่รายได้, ผู้เข้าชม และอัตราเติบโต มิลานยังเป็นที่ตั้งของโรงแรมหรูหราหลายแห่ง ทั้งยังอยู่ในอันดับ 5 ของโลกในแง่จำนวนที่พักและร้านอาหารที่ได้รับการยกย่องโดย มิชลินไกด์  นครมิลานเคยเป็นสถานที่จัดงานนิทรรศการโลกถึงสองครั้งในปี 1906 และ 2015 และเป็นที่ตั้งของสองสโมสรฟุตบอลชื่อดังอย่างเอซีมิลานและอินเตอร์มิลาน ซึ่งต่างก็เป็นหนึ่งในทีมชั้นนำที่ประสบความสำเร็จสูงในยุโรป รวมทั้งทีมบาสเกตบอลโอลิมเปียมีลาโน มิลานมีกำหนดเป็นเจ้าภาพโอลิมปิกฤดูหนาว 2026 และพาราลิมปิกฤดูหนาว 2026 เป็นครั้งแรกร่วมกับกอร์ตีนาดัมเปซโซ